Naminių gyvūnų bei paukščių veislių pavadinimų rašymas

Naminių gyvūnų ir paukščių veislių pavadinimus sudarantys bendriniai žodžiai rašomi mažąja raide, o tikriniai žodžiai rašomi iš didžiosios raidės, pvz.: ardėnai, arabai, brabansonai, trakėnai, žemaitukai (arklių veislės), aubrakai, belgų mėlynieji, holšteinai, limuzinai, simentalų mėsiniai, švicai (galvijų veislės), jorkšyrai, diurokai (kiaulių veislės), merinosai, prekosai, ostfryzai (avių veislės), bolonė, buldogas, čiau čiau, dalmatinas, niufaundlandas, pudelis, spanielis, senbernaras, auksaspalvis retriveris, ilgaplaukis kolis, ispanų vandens šuo, juodasis terjeras, lenkų kurtas, lietuvių skalikas, mažasis taksas, vokiečių dogas (šunų veislės), norvegų miškinė katė, persų katė, rusų mėlynoji katė, sfinksas (kačių veislės), leghornai, plimutrokai (vištų veislės); Aliaskos triušiai, Altajaus avys, Amerikos trumpaplaukė (kačių veislė), Angoros ožkos, Anglijos fryzai, Arzamašo žąsys, Cigajaus avys, Danijos juodmargiai galvijai, Dono arkliai, Kaukazo aviganiai, Kostromos galvijai, Lietuvos baltosios kiaulės, Linkolno avių veislė, Pekino antys, Rusijos ristūnų arklių veislė (Rusijos ristūnai), Siamo katė, Vakarų Sibiro laika, Vokietijos landrasai (kiaulių veislė), Velso kiaulių veislė (Velso kiaulės), Vidurinės Azijos aviganiai.

Nepaplitę nelietuviški gyvūnų veislių pavadinimai, atėję iš kitų kalbų, gali būti neverčiami ir netranskribuojami, o kaip simboliniai pavadinimai rašomi taip, kaip yra užregistruoti veislių registre, pvz.: galvijų veislės „Maine-Anjou“, „Wagyu“, šunų veislė „Coton de Tuléar“.

